               COMISIA EUROPEANĂ
            Bruxelles, 20.12.2017
            COM(2017) 809 final
            Recomandare de
            DECIZIE A CONSILIULUI
            de autorizare a deschiderii negocierilor pentru încheierea unui acord între Uniunea Europeană și Republica Arabă Egipt privind schimbul de date cu caracter personal între Agenția Uniunii Europene pentru Cooperare în Materie de Aplicare a Legii (Europol) și autoritățile egiptene competente pentru combaterea criminalității grave și a terorismului

               EXPUNERE DE MOTIVE

               1.CONTEXTUL RECOMANDĂRII

               Într-o lume globalizată, în care infracțiunile grave și terorismul au un caracter transnațional și polivalent din ce în ce mai pronunțat, autoritățile de aplicare a legii ar trebui să dispună de toate mijloacele necesare pentru a coopera cu partenerii externi în vederea asigurării securității cetățenilor din țările lor. Prin urmare, Europol ar trebui să fie în măsură să facă schimb de date cu caracter personal cu autoritățile de aplicare a legii din țările terțe în măsura în care este necesar în vederea îndeplinirii sarcinilor sale.

               De la intrarea în vigoare la 1 mai 2017 a Regulamentului 2016/794
                  1
                și în temeiul tratatului, Comisia este responsabilă, în numele Uniunii, de negocierea acordurilor internaționale cu țările terțe privind schimbul de date cu caracter personal cu Europol. În măsura în care este necesar pentru îndeplinirea sarcinilor sale, Europol poate stabili și întreține relații de cooperare cu parteneri externi prin acorduri de lucru și administrative care nu pot constitui în sine un temei juridic pentru schimbul de date cu caracter personal.

               Având în vedere strategia politică, astfel cum este conturată în Agenda europeană privind securitatea
                  2
               , în concluziile Consiliului
                  3
                și în Strategia globală
                  4
               , nevoile operaționale ale autorităților de aplicare a legii din întreaga UE și avantajele potențiale ale unei cooperări mai strânse în acest domeniu, Comisia consideră că este necesar să se înceapă în termen scurt negocieri cu opt țări menționate în Al unsprezecelea raport privind progresele înregistrate către o uniune a securității efectivă și reală
                  5
               .

               În evaluarea sa privind țările prioritare, Comisia a ținut seama de necesitățile operaționale ale Europol. Strategia Europol pentru perioada 2016-2020 identifică regiunea mediteraneeană ca prioritară pentru încheierea de parteneriate consolidate
                  6
               . Strategia externă a Europol pentru perioada 2017-2020 subliniază, de asemenea, necesitatea unei cooperări mai strânse între Europol și țările din Orientul Mijlociu și Africa de Nord (MENA) din cauza amenințării teroriste și a provocărilor actuale legate de migrație
                  7
               .

               Nu există acorduri în vigoare între Europol și țările din această regiune.

               Prezenta recomandare se referă în mod specific la negocierile cu Egiptul, deși cooperarea cu oricare țară MENA trebuie privită în contextul întregii regiuni. Instabilitatea actuală din regiune, în special conflictul prelungit din Libia, reprezintă o importantă amenințare la adresa securității pe termen lung a UE, care trebuie abordată de urgență. Acest lucru privește atât combaterea eficace a terorismului și a criminalității organizate aferente
                  8
               , precum și provocările legate de migrație, cum ar fi facilitarea migrației neregulamentare și traficul de ființe umane.  Cooperarea cu autoritățile locale de aplicare a legii este esențială pentru abordarea acestor provocări.

               Contextul politic

               Egiptul este un partener major pentru UE și ar putea juca un rol central în promovarea păcii, prosperității și stabilității în țările din vecinătatea sudică. Cadrul general al cooperării dintre UE și Egipt este oferit de acordul de asociere în vigoare din 2004
                  9
               .

               În baza acestui cadru și în concordanță cu politica europeană de vecinătate revizuită
                  10
               , UE și Egiptul au convenit în 2017 asupra priorităților pe care se va concentra cooperarea lor în perioada 2017-2020
                  11
               . Prioritățile parteneriatului includ consolidarea parteneriatului în materie de politică externă și cooperarea în cadrul procesului de stabilizare, în special în domenii precum buna guvernanță, drepturile omului, securitatea și migrația. Se acordă o importanță deosebită securității, combaterii terorismului și a extremismului violent, precum și prevenirii radicalizării. Migrația a fost inclusă, de asemenea, în domeniile prioritare ale cooperării, cu scopul de a se lua măsuri atât cu privire la cauzele profunde ale migrației neregulamentare, cât și la strategiile de gestionare a migrației.

               UE și Egiptul și-au confirmat interesul comun de a consolida cooperarea în domeniul securității și al combaterii terorismului pe baza acțiunilor ulterioare primei consultări la nivel înalt în domeniul combaterii terorismului, organizate în septembrie 2016, în cursul căreia au fost identificate domenii potențiale de cooperare, cum ar fi prevenirea radicalizării, cooperarea judiciară și în domeniul aplicării legii, controlul la frontiere, detectarea explozivilor, precum și securitate aeriană și a aeroporturilor.

               De asemenea, UE și Egiptul sunt parteneri ai Forumului mondial pentru combaterea terorismului (GCTF) și ai coaliției internaționale împotriva Daesh.

               Cu sprijinul oferit de UE, autoritățile de aplicare a legii și cele judiciare din Egipt au reușit să pună în aplicare legislația din 2016 privind combaterea traficului de migranți, în luna martie fiind aprobat un plan de lucru detaliat în acest sens. Autoritățile egiptene analizează, de asemenea, posibilitatea unei viitoare cooperări cu Agenția Europeană pentru Poliția de Frontieră și Garda de Coastă.

               Nevoile operaționale

               Pe baza informațiilor disponibile pentru SOCTA 2017
                  12
                și TE-SAT 2017
                  13
               , a discuțiilor menționate mai sus, precum și, printre altele, a cunoștințelor de specialitate interne ale Europol, cooperarea cu Egiptul este necesară în special pentru combaterea următoarelor forme de criminalitate gravă și organizată:

               Terorismul: amenințarea reprezentată în special de Daesh și de alte grupuri teroriste constituie o provocare majoră pentru securitatea Egiptului și a UE, care au fost ambele vizate de atacuri teroriste. Este cunoscut faptul că teroriști europeni și egipteni au călătorit în zone de conflict pentru a se antrena și a lupta. Capacitatea grupurilor teroriste de a-și desfășura activitatea la nivel transfrontalier, inclusiv prin Libia, face obiectul unor preocupări specifice. O cooperare mai strânsă în materie de aplicare a legii, inclusiv schimbul de date cu caracter personal, va contribui la identificarea și urmărirea penală a persoanelor suspectate de terorism, precum și la prevenirea deplasării în scopuri teroriste (inclusiv a riscului de infiltrare a fluxurilor de migrație sau de transferare în alte zone de conflict), a utilizării abuzive a internetului în scopuri teroriste și a finanțării terorismului (inclusiv a legăturilor cu criminalitatea organizată).

               Introducerea ilegală de migranți: acțiunile ferme ale autorităților egiptene au redus în mod semnificativ numărul sosirilor neregulamentare în UE din Egipt comparativ cu prima jumătate a anului 2016. Fragilitatea situației din Libia subliniază necesitatea de a continua cooperarea strânsă, inclusiv cooperarea operațională, care va fi sprijinită în continuare prin intermediul dialogului dintre UE și Egipt pe tema migrației, care va fi lansat în decembrie. Rețelele eficiente și coordonate care introduc ilegal migranți existente în Egipt sunt utilizate în principal de către resortisanți din Cornul Africii, Sudan și chiar Egipt. Cooperarea cu autoritățile egiptene ar fi, de asemenea, utilă pentru combaterea grupărilor de criminalitate organizată implicate în fraudarea documentelor, aceasta fiind deosebit de relevantă în contextul introducerii ilegale de migranți.

               Drogurile: cu toate că Egiptul nu este o sursă majoră de narcotice sau de precursori chimici iliciți, în țară există o piață importantă pentru hașiș și tramadol (un opioid eliberat pe bază de rețetă). Egiptul continuă să fie considerat o țară de tranzit și în ultimii doi ani au avut loc mai multe capturi importante de heroină transportată pe cale maritimă, în principal în Orientul Mijlociu și în Egipt.

               Traficul ilicit de arme de foc: rata criminalității și traficul de arme din Libia au crescut în mod dramatic ca urmare a revoltei din 2011, din cauza dezorganizării existente în cadrul forțelor de poliție, a tulburărilor politice și din domeniul securității, precum și a evadărilor în masă din închisori din timpul revoltei. Această situație creează o amenințare pentru securitate atât pe termen scurt, cât și pe termen lung. Prin urmare, cooperarea cu Egiptul reprezintă o prioritate strategică, atât pentru încetinirea fluxului de arme de foc ilicite către țările din vecinătatea sa, cât și pentru prevenirea traficului către UE prin intermediul navelor container, feriboturilor și ambarcațiunilor mai mici care traversează Marea Mediterană.

               Mărfurile contrafăcute: încălcarea drepturilor de proprietate intelectuală constituie o sursă majoră de venituri ilicite.

               2.ELEMENTELE JURIDICE ALE RECOMANDĂRII

               Regulamentul (UE) 2016/794 privind Agenția Uniunii Europene pentru Cooperare în Materie de Aplicare a Legii (Europol) stabilește un cadru legal pentru Europol, în special obiectivele, sarcinile, sfera de competență, garanțiile privind protecția datelor și modalitățile de cooperare cu partenerii săi externi.

               Prezenta recomandare este conformă cu dispozițiile Regulamentului privind Europol.

               Obiectivul prezentei recomandări este de a obține din partea Consiliului autorizarea necesară privind negocierea viitorului acord de către Comisie în numele UE. Temeiul juridic pe baza căruia Consiliul autorizează deschiderea negocierilor este articolul 218 alineatele (3) și (4) din TFUE.

               În conformitate cu articolul 218 din Tratatul privind funcționarea Uniunii Europene, Comisia este desemnată ca negociator din partea Uniunii al acordului dintre Uniunea Europeană și Egipt privind schimbul de date cu caracter personal între Agenția Uniunii Europene pentru Cooperare în Materie de Aplicare a Legii (Europol) și autoritățile egiptene competente pentru combaterea criminalității grave și a terorismului.

               Recomandare de

               DECIZIE A CONSILIULUI

               de autorizare a deschiderii negocierilor pentru încheierea unui acord între Uniunea Europeană și Republica Arabă Egipt privind schimbul de date cu caracter personal între Agenția Uniunii Europene pentru Cooperare în Materie de Aplicare a Legii (Europol) și autoritățile egiptene competente pentru combaterea criminalității grave și a terorismului

               CONSILIUL UNIUNII EUROPENE,

               având în vedere Tratatul privind funcționarea Uniunii Europene (TFUE), în special articolul 218 alineatele (3) și (4),

               având în vedere recomandarea Comisiei Europene,

               întrucât:

               (1)Regulamentul (UE) 2016/794 al Parlamentului European și al Consiliului
                  14
                a fost adoptat la 11 mai 2016 și se aplică de la 1 mai 2017.

               (2)Regulamentul menționat, în special articolul 25, stabilește normele pentru transferul de date cu caracter personal de la Agenția Uniunii Europene pentru Cooperare în Materie de Aplicare a Legii (Europol) către țări terțe și organizații internaționale. Europol poate transfera date cu caracter personal către o autoritate a unei țări terțe pe baza unui acord internațional încheiat între Uniune și țara terță respectivă în temeiul articolului 218 din TFUE care prevede garanții adecvate în ceea ce privește protecția vieții private și a drepturilor și libertăților fundamentale ale persoanelor.

               (3)Ar trebui deschise negocieri în vederea încheierii unui astfel de acord între Uniunea Europeană și Republica Arabă Egipt.

               (4)Acordul ar trebui să respecte drepturile fundamentale și principiile recunoscute în Carta drepturilor fundamentale a Uniunii Europene, în special dreptul la viață privată și de familie, recunoscut la articolul 7 din cartă, dreptul la protecția datelor cu caracter personal, recunoscut la articolul 8 din cartă și dreptul la o cale de atac eficientă și la un proces echitabil, recunoscut la articolul 47 din cartă. Acordul ar trebui să se aplice în conformitate cu aceste drepturi și principii,

               ADOPTĂ PREZENTA DECIZIE:

               Articolul 1

               Comisia este autorizată să negocieze, în numele Uniunii, un acord între Uniunea Europeană și Republica Arabă Egipt privind schimbul de date cu caracter personal între Agenția Uniunii Europene pentru Cooperare în Materie de Aplicare a Legii (Europol) și autoritățile egiptene competente pentru combaterea criminalității grave și a terorismului.

               Articolul 2

               Directivele de negociere sunt prevăzute în anexă.

               Articolul 3

               Negocierile se desfășoară în consultare cu [a se completa de către Consiliu numele comitetului special].

               Articolul 4

               Prezenta decizie se adresează Comisiei.

               Adoptată la Bruxelles,

                     Pentru Consiliu,

                     Președintele

                     (1)

                        Regulamentul (UE) 2016/794 din 11 mai 2016, JO L 135, 24.5.2016, p. 53.

                     (2)

                        COM(2015) 185 final.

                     (3)

                        Documentul 10384/17 al Consiliului, 19 iunie 2017.

                     (4)

                        Viziune comună, acțiuni comune: O Europă mai puternică – O strategie globală pentru politica externă și de securitate a Uniunii Europene,
                  http://europa.eu/globalstrategy/en

                     (5)

                        COM(2017) 608 final.

                     (6)

                        Strategia Europol pentru perioada 2016-2020, adoptată de consiliul de administrație al Europol la 1 decembrie 2015,
                  https://www.europol.europa.eu/publications-documents/europol-strategy-2016-2020

                     (7)

                        Strategia externă a Europol pentru perioada 2017-2020, adoptată de consiliul de administrație al Europol la 13 decembrie 2016, EDOC#865852v3.

                     (8)

                        Potrivit Europol, infracțiunile relevante de criminalitate organizată din regiune includ traficul ilicit de arme de foc, traficul de droguri, infracțiunile financiare, inclusiv spălarea banilor și criminalitatea informatică.

                     (9)

                  http://eeas.europa.eu/node/8200_en

                     (10)

                  http://eeas.europa.eu/node/8201_en

                     (11)

                  https://eeas.europa.eu/sites/eeas/files/eu-egypt-pps.pdf

                     (12)

                  https://www.europol.europa.eu/socta/2017

                     (13)

                  https://www.europol.europa.eu/sites/default/files/documents/tesat2017.pdf

                     (14)

                        Regulamentul (UE) 2016/794 din 11 mai 2016, JO L 135, 24.5.2016, p. 53.

    ---documentbreak---

               COMISIA EUROPEANĂ
            Bruxelles,20.12.2017
            COM(2017) 809 final
            ANEXĂ
            la
            Recomandarea de DECIZIE A CONSILIULUI
            de autorizare a deschiderii negocierilor pentru încheierea unui acord între Uniunea Europeană și Republica Arabă Egipt privind schimbul de date cu caracter personal între Agenția Uniunii Europene pentru Cooperare în Materie de Aplicare a Legii (Europol) și autoritățile egiptene competente pentru combaterea criminalității grave și a terorismului

               ANEXĂ

               Directive de negociere pentru încheierea unui acord între Uniunea Europeană și Republica Arabă Egipt privind schimbul de date cu caracter personal între Agenția Uniunii Europene pentru Cooperare în Materie de Aplicare a Legii (Europol) și autoritățile egiptene competente pentru combaterea criminalității grave și a terorismului

               În cursul negocierilor, Comisia ar trebui să urmărească îndeplinirea obiectivelor prezentate în detaliu mai jos.

               (1)Obiectivul acordului trebuie să fie furnizarea unui temei juridic pentru transferul de date cu caracter personal între Europol și autoritățile competente din Egipt, pentru a sprijini și a consolida măsurile luate de autoritățile competente din această țară și din statele membre, precum și cooperarea reciprocă dintre acestea în vederea prevenirii și combaterii formelor grave de criminalitate transnațională și a terorismului, asigurând în același timp garanții adecvate privind protecția vieții private, a datelor cu caracter personal și a drepturilor și libertăților fundamentale ale persoanelor.

               (2)Pentru a garanta limitarea scopului, cooperarea în temeiul acordului trebuie să se refere numai la infracțiuni și infracțiuni conexe care intră în sfera de competență a Europol în conformitate cu articolul 3 din Regulamentul (UE) 2016/794 (denumite în continuare, împreună, „infracțiuni”). În special, cooperarea ar trebui să aibă drept obiectiv combaterea terorismului și prevenirea radicalizării, anihilarea criminalității organizate, în special a introducerii ilegale de migranți, a traficului de droguri, a traficului ilicit de arme de foc și de mărfuri contrafăcute, precum și combaterea criminalității informatice.

               (3)Acordul trebuie să definească în mod clar și precis garanțiile și controalele necesare cu privire la protecția datelor cu caracter personal, drepturile și libertățile fundamentale ale persoanelor, indiferent de cetățenie sau de locul de reședință, în cadrul schimbului de date cu caracter personal dintre Europol și autoritățile competente din Egipt.

               În special:

               (a)Scopurile prelucrării datelor cu caracter personal de către părți în temeiul acordului trebuie să fie precizate în mod clar și să nu depășească ceea ce este necesar în fiecare caz în vederea prevenirii și combaterii terorismului și a infracțiunilor menționate în acord.

               (b)Datele cu caracter personal transferate de Europol în conformitate cu acordul trebuie să fie prelucrate în mod corect, în baza unui temei legitim și numai în scopurile pentru care au fost transferate. Acordul trebuie să prevadă posibilitatea ca Europol să indice, la momentul transferării datelor, orice restricție privind accesul sau utilizarea acestora, inclusiv în ceea ce privește transferul, ștergerea sau distrugerea datelor. Datele cu caracter personal trebuie să fie adecvate, relevante și limitate la ceea ce este necesar în scopul respectiv. Aceste date trebuie să fie corecte și actualizate. Datele nu trebuie să fie păstrate mai mult decât este necesar pentru scopurile în care au fost transferate.

               (c)Trebuie să se interzică transferul de către Europol al datelor cu caracter personal care dezvăluie originea rasială sau etnică, opiniile politice, convingerile religioase sau filozofice, apartenența sindicală, precum și al datelor genetice și al datelor privind sănătatea și viața sexuală, cu excepția cazului în care acest lucru este strict necesar și proporțional în anumite cazuri individuale pentru prevenirea sau combaterea infracțiunilor menționate în acord și sub rezerva unor garanții adecvate. Acordul ar trebui, de asemenea, să conțină garanții specifice referitoare la transferul datelor cu caracter personal privind victimele unei infracțiuni, martorii sau alte persoane care pot furniza informații privind infracțiunile, precum și minorii.

               (d)Acordul trebuie să garanteze că persoanele ale căror date cu caracter personal sunt prelucrate beneficiază de drepturi opozabile, prin stabilirea unor norme privind dreptul de acces, rectificare și ștergere, inclusiv a motivelor specifice care ar putea să permită eventuale restricții necesare și proporționale. Acordul trebuie să asigure, de asemenea, faptul că persoanele ale căror date sunt prelucrate în temeiul acordului beneficiază de drepturi opozabile de a exercita căi de atac administrative și judiciare, garantând măsuri reparatorii efective.

               (e)Acordul trebuie să stabilească normele referitoare la stocarea, revizuirea, corectarea și ștergerea datelor cu caracter personal, la păstrarea de evidențe în scopul înregistrării și documentării, precum și la informațiile care urmează să fie puse la dispoziția cetățenilor. Acesta ar trebui, de asemenea, să ofere garanții privind prelucrarea automată a datelor cu caracter personal.

               (f)Acordul trebuie să precizeze criteriile pe baza cărora sunt indicate fiabilitatea sursei și acuratețea datelor.

               (g)Acordul trebuie să includă obligația de a asigura securitatea datelor cu caracter personal prin măsuri tehnice și organizatorice adecvate, inclusiv prin asigurarea faptului că numai persoanele autorizate pot avea acces la datele cu caracter personal. Acordul trebuie să includă, de asemenea, obligația de notificare în cazul unei încălcări a securității datelor cu caracter personal care afectează datele transferate în temeiul acordului.

               (h)Transferurile ulterioare de informații de la autoritățile competente din Egipt către alte autorități din această țară trebuie să fie permise numai în scopurile acordului și să se realizeze sub rezerva condițiilor și a garanțiilor corespunzătoare.

               (i)Condițiile menționate la litera (h) trebuie să se aplice transferurilor ulterioare de informații de la autoritățile competente din Egipt către autoritățile dintr-o țară terță, cu condiția suplimentară ca astfel de transferuri ulterioare să fie permise numai către țările terțe către care Europol are dreptul să transfere date cu caracter personal în temeiul articolului 25 alineatul (1) din Regulamentul (UE) 2016/794.

               (j)Acordul trebuie să asigure faptul că există un sistem de supraveghere de către una sau mai multe autorități publice independente responsabile cu protecția datelor care dispun de competențe efective de investigare și de intervenție astfel încât să fie în măsură să supravegheze autoritățile publice din Egipt care utilizează datele cu caracter personal/informațiile care au făcut obiectul unui schimb, precum și să inițieze acțiuni în justiție. În special, autoritățile independente trebuie să aibă competența de a examina plângerile primite din partea cetățenilor cu privire la utilizarea datelor cu caracter personal care îi privesc. Autoritățile publice care utilizează date cu caracter personal trebuie să fie responsabile pentru respectarea normelor privind protecția datelor cu caracter personal prevăzute în acord.

               (4)Acordul trebuie să prevadă un mecanism eficace de soluționare a litigiilor cu privire la interpretarea și aplicarea sa pentru a garanta faptul că părțile respectă regulile convenite.

               (5)Acordul trebuie să includă o dispoziție privind intrarea în vigoare și valabilitatea, precum și o dispoziție conform căreia acesta poate fi denunțat sau suspendat de oricare dintre părți.

               (6)Acordul poate include o clauză privind aplicarea sa teritorială, dacă este necesar.

               (7)Acordul poate include dispoziții privind monitorizarea și evaluarea sa periodică.

               (8)În contextul acestor negocieri, Comisia trebuie să promoveze aderarea Egiptului la Convenția Consiliului Europei pentru protejarea persoanelor față de prelucrarea automatizată a datelor cu caracter personal („Convenția 108”).

               (9)Acordul trebuie să fie în egală măsură autentic în limbile bulgară, cehă, croată, daneză, engleză, estonă, finlandeză, franceză, germană, greacă, italiană, letonă, lituaniană, maghiară, malteză, neerlandeză, polonă, portugheză, română, slovacă, slovenă, spaniolă și suedeză și să includă o clauză lingvistică în acest sens.


               COMISIA EUROPEANĂ
            Bruxelles, 20.12.2017
            COM(2017) 811 final
            Recomandare de
            DECIZIE A CONSILIULUI
            de autorizare a deschiderii negocierilor pentru încheierea unui acord între Uniunea Europeană și Republica Algeriană Democratică și Populară privind schimbul de date cu caracter personal între Agenția Uniunii Europene pentru Cooperare în Materie de Aplicare a Legii (Europol) și autoritățile algeriene competente pentru combaterea criminalității grave și a terorismului

               EXPUNERE DE MOTIVE

               1.CONTEXTUL RECOMANDĂRII

               Într-o lume globalizată, în care infracțiunile grave și terorismul au un caracter transnațional și polivalent din ce în ce mai pronunțat, autoritățile de aplicare a legii ar trebui să dispună de toate mijloacele necesare pentru a coopera cu partenerii externi în vederea asigurării securității cetățenilor din țările lor. Prin urmare, Europol ar trebui să fie în măsură să facă schimb de date cu caracter personal cu autoritățile de aplicare a legii din țările terțe în măsura în care este necesar în vederea îndeplinirii sarcinilor sale.

               De la intrarea în vigoare la 1 mai 2017 a Regulamentului 2016/794
                  1
                și în temeiul tratatului, Comisia este responsabilă, în numele Uniunii, de negocierea acordurilor internaționale cu țările terțe privind schimbul de date cu caracter personal cu Europol. În măsura în care este necesar pentru îndeplinirea sarcinilor sale, Europol poate stabili și întreține relații de cooperare cu parteneri externi prin acorduri de lucru și administrative care nu pot constitui în sine un temei juridic pentru schimbul de date cu caracter personal.

               Având în vedere strategia politică, astfel cum este conturată în Agenda europeană privind securitatea
                  2
               , în concluziile Consiliului
                  3
                și în Strategia globală
                  4
               , nevoile operaționale ale autorităților de aplicare a legii din întreaga UE și avantajele potențiale ale unei cooperări mai strânse în acest domeniu, Comisia consideră că este necesar să se înceapă în termen scurt negocieri cu opt țări menționate în Al unsprezecelea raport privind progresele înregistrate către o uniune a securității efectivă și reală
                  5
               .

               În evaluarea sa privind țările prioritare, Comisia a ținut seama de necesitățile operaționale ale Europol. Strategia Europol pentru perioada 2016-2020 identifică regiunea mediteraneeană ca prioritară pentru încheierea de parteneriate consolidate
                  6
               . Strategia externă a Europol pentru perioada 2017-2020 subliniază, de asemenea, necesitatea unei cooperări mai strânse între Europol și țările din Orientul Mijlociu și Africa de Nord (MENA) din cauza amenințării teroriste și a provocărilor actuale legate de migrație
                  7
               .

               Nu există acorduri în vigoare între Europol și țările din această regiune.

               Prezenta recomandare se referă în mod specific la negocierile cu Algeria, deși cooperarea cu oricare țară MENA trebuie privită în contextul întregii regiuni. Instabilitatea actuală din regiune, în special conflictele prelungite din Libia și Sahel, reprezintă o importantă amenințare la adresa securității pe termen lung a UE, care trebuie abordată de urgență. Acest lucru privește atât combaterea eficace a terorismului și a criminalității organizate aferente
                  8
               , precum și provocările legate de migrație, cum ar fi facilitarea migrației neregulamentare și traficul de ființe umane. Cooperarea cu autoritățile locale de aplicare a legii este esențială pentru abordarea acestor provocări.

               Contextul politic

               Algeria este un partener de importanță strategică pentru UE, atât datorită poziției sale în zona Maghrebului, cât și rolului pe care îl joacă la nivel regional și în Uniunea Africană. Din punct de vedere strategic, Algeria este un punct focal în zona mediteraneeană și un actor major în stabilizarea situației din regiunea Sahara-Sahel. Această țară este foarte activă în lupta împotriva terorismului pe teritoriul său.

               În martie 2017, Consiliul de asociere UE-Algeria a adoptat prioritățile parteneriatului, care includ consolidarea dialogului în materie de securitate. Migrația și securitatea se numără, de asemenea, printre prioritățile identificate
                  9
               . În octombrie 2017, UE și Algeria au organizat primul dialog informal la nivel înalt privind combaterea terorismului și securitatea regională
                  10
               . Cu această ocazie, participanții și-au exprimat dorința de a dezvolta în continuare posibilitățile de consolidare a cooperării lor bilaterale în domeniul securității și al combaterii terorismului. În special, participanții au identificat domeniile esențiale în care cooperarea ar fi deosebit de benefică. Acestea sunt deradicalizarea, cooperarea dintre Europol și Algeria, lupta împotriva criminalității organizate, inclusiv împotriva traficului ilicit de arme de foc și a criminalității informatice, finanțarea terorismului și investigările criminalistice.

               Algeria și UE sunt membre ale Forumului mondial pentru combaterea terorismului. Unul dintre centrele regionale de excelență în domeniul CBRN (chimic, biologic, radioactiv și nuclear), finanțate de UE, se află la Alger.

               Nevoile operaționale

               Pe baza informațiilor disponibile pentru SOCTA 2017
                  11
                și TE-SAT 2017
                  12
               , a discuțiilor menționate mai sus, precum și, printre altele, a cunoștințelor de specialitate interne ale Europol, cooperarea cu Algeria este necesară în special pentru combaterea următoarelor fenomenele infracționale:

               Terorismul: grupurile teroriste care operează în regiune (inclusiv în Libia și Sahel) reprezintă o amenințare atât la adresa Algeriei, cât și a UE. Pe lângă obținerea unei imagini de ansamblu mai precise a amenințărilor și identificarea noilor tendințe, este necesară o cooperare mai strânsă, inclusiv schimbul de date cu caracter personal, pentru abordarea fenomenului luptătorilor teroriști străini (inclusiv cu privire la suspecții cu dublă cetățenie sau drept de ședere legală), precum și identificarea, prevenirea și urmărirea penală în mod eficace a deplasărilor în scopuri teroriste, a utilizării abuzive a internetului în scopuri teroriste, a finanțării terorismului, precum și a legăturilor cu criminalitatea organizată.

               Introducerea ilegală de migranți: în Algeria se desfășoară activități organizate de introducere ilegală de migranți, iar migranții în situație neregulamentară continuă să utilizeze țara ca punct de tranzit către UE, existând, de asemenea, în continuare riscul ca sudul Algeriei să fie utilizat pentru deplasări neregulamentare către Libia. Cooperarea cu autoritățile algeriene va fi, de asemenea, relevantă pentru combaterea fraudării documentelor, un domeniu al criminalității care are legătură cu introducerea ilegală de migranți.

               Traficul ilicit de arme de foc: instabilitatea actuală din regiunea MENA, în special conflictele din Libia și Siria, au sporit în mod considerabil traficul de arme de foc în regiune. Această situație creează o amenințare atât pentru securitatea pe termen scurt, cât și pe termen lung. Algeria se află de asemenea pe ruta obișnuită către și dinspre regiunea Sahel. Prin urmare, controalele la frontierele Algeriei constituie o prioritate strategică, atât pentru încetinirea fluxului de arme de foc ilicite către țările învecinate, cât și pentru prevenirea traficului către UE prin intermediul navelor-container, feriboturilor și ambarcațiunilor mai mici care traversează Marea Mediterană.

               Traficul de droguri: Orientul Mijlociu și Africa de Nord (MENA) reprezintă o sursă majoră și un punct de tranzit important pentru drogurile ilicite, acestea înregistrând de asemenea un număr semnificativ de consumatori de astfel de droguri. Având o bază constantă de clienți în partea de nord, ruta de trafic din regiunea Sahel la sud și fiind traversată de la est la vest de ruta heroinei, regiunea influențează și este totodată influențată în mod negativ de abuzul și producția de substanțe ilicite.

               Începând din anul 2000, s-a înregistrat un număr ridicat de capturi de rășină de canabis în Algeria. În 2016, în cadrul programului „Ruta cocainei” (componenta AIRCOP), finanțat de UE, a fost instituit în Algeria un grup operativ de interceptare în aeroporturi (Joint Airport Interdiction Task Force - JAITF).

               2.ELEMENTELE JURIDICE ALE RECOMANDĂRII

               Regulamentul (UE) 2016/794 privind Agenția Uniunii Europene pentru Cooperare în Materie de Aplicare a Legii (Europol) stabilește un cadru legal pentru Europol, în special obiectivele, sarcinile, sfera de competență, garanțiile privind protecția datelor și modalitățile de cooperare cu partenerii săi externi.

               Prezenta recomandare este conformă cu dispozițiile Regulamentului privind Europol.

               Obiectivul prezentei recomandări este de a obține din partea Consiliului autorizarea necesară privind negocierea viitorului acord de către Comisie în numele UE. Temeiul juridic pe baza căruia Consiliul autorizează deschiderea negocierilor este articolul 218 alineatele (3) și (4) din TFUE.

               În conformitate cu articolul 218 din Tratatul privind funcționarea Uniunii Europene, Comisia este desemnată ca negociator din partea Uniunii al acordului dintre Uniunea Europeană și Republica Algeriană Democratică și Populară privind schimbul de date cu caracter personal între Agenția Uniunii Europene pentru Cooperare în Materie de Aplicare a Legii (Europol) și autoritățile algeriene competente pentru combaterea criminalității grave și a terorismului.

               Recomandare de

               DECIZIE A CONSILIULUI

               de autorizare a deschiderii negocierilor pentru încheierea unui acord între Uniunea Europeană și Republica Algeriană Democratică și Populară privind schimbul de date cu caracter personal între Agenția Uniunii Europene pentru Cooperare în Materie de Aplicare a Legii (Europol) și autoritățile algeriene competente pentru combaterea criminalității grave și a terorismului

               CONSILIUL UNIUNII EUROPENE,

               având în vedere Tratatul privind funcționarea Uniunii Europene (TFUE), în special articolul 218 alineatele (3) și (4),

               având în vedere recomandarea Comisiei Europene,

               întrucât:

               (1)Regulamentul (UE) 2016/794 al Parlamentului European și al Consiliului
                  13
                a fost adoptat la 11 mai 2016 și se aplică de la 1 mai 2017.

               (2)Regulamentul menționat, în special articolul 25, stabilește normele pentru transferul de date cu caracter personal de la Agenția Uniunii Europene pentru Cooperare în Materie de Aplicare a Legii (Europol) către țări terțe și organizații internaționale. Europol poate transfera date cu caracter personal către o autoritate a unei țări terțe pe baza unui acord internațional încheiat între Uniune și țara terță respectivă în temeiul articolului 218 din TFUE care prevede garanții adecvate în ceea ce privește protecția vieții private și a drepturilor și libertăților fundamentale ale persoanelor.

               (3)Ar trebui deschise negocieri în vederea încheierii unui astfel de acord între Uniunea Europeană și Republica Algeriană Democratică și Populară.

               (4)Acordul ar trebui să respecte drepturile fundamentale și principiile recunoscute în Carta drepturilor fundamentale a Uniunii Europene, în special dreptul la viață privată și de familie, recunoscut la articolul 7 din cartă, dreptul la protecția datelor cu caracter personal, recunoscut la articolul 8 din cartă și dreptul la o cale de atac eficientă și la un proces echitabil, recunoscut la articolul 47 din cartă. Acordul ar trebui să se aplice în conformitate cu aceste drepturi și principii,

               ADOPTĂ PREZENTA DECIZIE:

               Articolul 1

               Comisia este autorizată să negocieze, în numele Uniunii, un acord între Uniunea Europeană și Republica Algeriană Democratică și Populară privind schimbul de date cu caracter personal între Agenția Uniunii Europene pentru Cooperare în Materie de Aplicare a Legii (Europol) și autoritățile algeriene competente pentru combaterea criminalității grave și a terorismului.

               Articolul 2

               Directivele de negociere sunt prevăzute în anexă.

               Articolul 3

               Negocierile se desfășoară în consultare cu [a se completa de către Consiliu numele comitetului special].

               Articolul 4

               Prezenta decizie se adresează Comisiei.

               Adoptată la Bruxelles,

                     Pentru Consiliu,

                     Președintele

                     (1)

                        Regulamentul (UE) 2016/794 din 11 mai 2016, JO L 135, 24.5.2016, p. 53.

                     (2)

                        COM(2015) 185 final.

                     (3)

                        Documentul 10384/17 al Consiliului, 19 iunie 2017.

                     (4)

                        Viziune comună, acțiuni comune: O Europă mai puternică – O strategie globală pentru politica externă și de securitate a Uniunii Europene,
                  http://europa.eu/globalstrategy/en

                     (5)

                        COM(2017) 608 final.

                     (6)

                        Strategia Europol pentru perioada 2016-2020, adoptată de consiliul de administrație al Europol la 1 decembrie 2015,
                  https://www.europol.europa.eu/publications-documents/europol-strategy-2016-2020

                     (7)

                        Strategia externă a Europol pentru perioada 2017-2020, adoptată de consiliul de administrație al Europol la 13 decembrie 2016, EDOC#865852v3.

                     (8)

                        Potrivit Europol, infracțiunile relevante de criminalitate organizată din regiune includ traficul ilicit de arme de foc, traficul de droguri, infracțiunile financiare, inclusiv spălarea banilor și criminalitatea informatică.

                     (9)

                  http://www.consilium.europa.eu/ro/press/press-releases/2017/03/13/eu-algeria/

                     (10)

                  https://eeas.europa.eu/headquarters/headquarters-homepage/34285/node/34285_en

                     (11)

                  https://www.europol.europa.eu/socta/2017/

                     (12)

                  https://www.europol.europa.eu/sites/default/files/documents/tesat2017.pdf

                     (13)

                        Regulamentul (UE) 2016/794 din 11 mai 2016, JO L 135, 24.5.2016, p. 53.

    ---documentbreak---

               COMISIA EUROPEANĂ
            Bruxelles,20.12.2017
            COM(2017) 811 final
            ANEXĂ
            la
            Recomandarea de DECIZIE A CONSILIULUI
            de autorizare a deschiderii negocierilor pentru încheierea unui acord între Uniunea Europeană și Republica Algeriană Democratică și Populară privind schimbul de date cu caracter personal între Agenția Uniunii Europene pentru Cooperare în Materie de Aplicare a Legii (Europol) și autoritățile algeriene competente pentru combaterea criminalității grave și a terorismului

               ANEXĂ

               Directive de negociere pentru încheierea unui acord între Uniunea Europeană și Republica Algeriană Democratică și Populară privind schimbul de date cu caracter personal între Agenția Uniunii Europene pentru Cooperare în Materie de Aplicare a Legii (Europol) și autoritățile algeriene competente pentru combaterea criminalității grave și a terorismului

               În cursul negocierilor, Comisia ar trebui să urmărească îndeplinirea obiectivelor prezentate în detaliu mai jos.

               (1)Obiectivul acordului trebuie să fie furnizarea unui temei juridic pentru transferul de date cu caracter personal între Europol și autoritățile competente din Algeria, pentru a sprijini și a consolida măsurile luate de autoritățile competente din această țară și din statele membre, precum și cooperarea reciprocă dintre acestea în vederea prevenirii și combaterii formelor grave de criminalitate transnațională și a terorismului, asigurând în același timp garanții adecvate privind protecția vieții private, a datelor cu caracter personal și a drepturilor și libertăților fundamentale ale persoanelor.

               (2)Pentru a garanta limitarea scopului, cooperarea în temeiul acordului trebuie să se refere numai la infracțiuni și infracțiuni conexe care intră în sfera de competență a Europol în conformitate cu articolul 3 din Regulamentul (UE) 2016/794 (denumite în continuare, împreună, „infracțiuni”). În special, cooperarea ar trebui să aibă drept obiectiv combaterea terorismului și prevenirea radicalizării, anihilarea criminalității organizate, în special a introducerii ilegale de migranți, a traficului ilicit de arme de foc și a traficului de droguri, precum și combaterea criminalității informatice.

               (3)Acordul trebuie să definească în mod clar și precis garanțiile și controalele necesare cu privire la protecția datelor cu caracter personal, drepturile și libertățile fundamentale ale persoanelor, indiferent de cetățenie sau de locul de reședință, în cadrul schimbului de date cu caracter personal dintre Europol și autoritățile competente din Algeria.

               În special:

               (a)Scopurile prelucrării datelor cu caracter personal de către părți în temeiul acordului trebuie să fie precizate în mod clar și să nu depășească ceea ce este necesar în fiecare caz în vederea prevenirii și combaterii terorismului și a infracțiunilor menționate în acord.

               (b)Datele cu caracter personal transferate de Europol în conformitate cu acordul trebuie să fie prelucrate în mod corect, în baza unui temei legitim și numai în scopurile pentru care au fost transferate. Acordul trebuie să prevadă posibilitatea ca Europol să indice, la momentul transferării datelor, orice restricție privind accesul sau utilizarea acestora, inclusiv în ceea ce privește transferul, ștergerea sau distrugerea datelor. Datele cu caracter personal trebuie să fie adecvate, relevante și limitate la ceea ce este necesar în scopul respectiv. Aceste date trebuie să fie corecte și actualizate. Datele nu trebuie să fie păstrate mai mult decât este necesar pentru scopurile în care au fost transferate.

               (c)Trebuie să se interzică transferul de către Europol al datelor cu caracter personal care dezvăluie originea rasială sau etnică, opiniile politice, convingerile religioase sau filozofice, apartenența sindicală, precum și al datelor genetice și al datelor privind sănătatea și viața sexuală, cu excepția cazului în care acest lucru este strict necesar și proporțional în anumite cazuri individuale pentru prevenirea sau combaterea infracțiunilor menționate în acord și sub rezerva unor garanții adecvate. Acordul ar trebui, de asemenea, să conțină garanții specifice referitoare la transferul datelor cu caracter personal privind victimele unei infracțiuni, martorii sau alte persoane care pot furniza informații privind infracțiunile, precum și minorii.

               (d)Acordul trebuie să garanteze că persoanele ale căror date cu caracter personal sunt prelucrate beneficiază de drepturi opozabile, prin stabilirea unor norme privind dreptul de acces, rectificare și ștergere, inclusiv a motivelor specifice care ar putea să permită eventuale restricții necesare și proporționale. Acordul trebuie să asigure, de asemenea, faptul că persoanele ale căror date sunt prelucrate în temeiul acordului beneficiază de drepturi opozabile de a exercita căi de atac administrative și judiciare, garantând măsuri reparatorii efective.

               (e)Acordul trebuie să stabilească normele referitoare la stocarea, revizuirea, corectarea și ștergerea datelor cu caracter personal, la păstrarea de evidențe în scopul înregistrării și documentării, precum și la informațiile care urmează să fie puse la dispoziția cetățenilor. Acesta ar trebui, de asemenea, să ofere garanții privind prelucrarea automată a datelor cu caracter personal.

               (f)Acordul trebuie să precizeze criteriile pe baza cărora sunt indicate fiabilitatea sursei și acuratețea datelor.

               (g)Acordul trebuie să includă obligația de a asigura securitatea datelor cu caracter personal prin măsuri tehnice și organizatorice adecvate, inclusiv prin asigurarea faptului că numai persoanele autorizate pot avea acces la datele cu caracter personal. Acordul trebuie să includă, de asemenea, obligația de notificare în cazul unei încălcări a securității datelor cu caracter personal care afectează datele transferate în temeiul acordului.

               (h)Transferurile ulterioare de informații de la autoritățile competente din Algeria către alte autorități din această țară trebuie să fie permise numai în scopurile acordului și să se realizeze sub rezerva condițiilor și a garanțiilor corespunzătoare.

               (i)Condițiile menționate la litera (h) trebuie să se aplice transferurilor ulterioare de informații de la autoritățile competente din Algeria către autoritățile dintr-o țară terță, cu condiția suplimentară ca astfel de transferuri ulterioare să fie permise numai către țările terțe către care Europol are dreptul să transfere date cu caracter personal în temeiul articolului 25 alineatul (1) din Regulamentul (UE) 2016/794.

               (j)Acordul trebuie să asigure faptul că există un sistem de supraveghere de către una sau mai multe autorități publice independente responsabile cu protecția datelor care dispun de competențe efective de investigare și de intervenție astfel încât să fie în măsură să supravegheze autoritățile publice din Algeria care utilizează datele cu caracter personal/informațiile care au făcut obiectul unui schimb, precum și să inițieze acțiuni în justiție. În special, autoritățile independente trebuie să aibă competența de a examina plângerile primite din partea cetățenilor cu privire la utilizarea datelor cu caracter personal care îi privesc. Autoritățile publice care utilizează date cu caracter personal trebuie să fie responsabile pentru respectarea normelor privind protecția datelor cu caracter personal prevăzute în acord.

               (4)Acordul trebuie să prevadă un mecanism eficace de soluționare a litigiilor cu privire la interpretarea și aplicarea sa pentru a garanta faptul că părțile respectă regulile convenite.

               (5)Acordul trebuie să includă o dispoziție privind intrarea în vigoare și valabilitatea, precum și o dispoziție conform căreia acesta poate fi denunțat sau suspendat de oricare dintre părți.

               (6)Acordul poate include o clauză privind aplicarea sa teritorială, dacă este necesar.

               (7)Acordul poate include dispoziții privind monitorizarea și evaluarea sa periodică.

               (8)În contextul acestor negocieri, Comisia trebuie să promoveze aderarea Algeriei la Convenția Consiliului Europei pentru protejarea persoanelor față de prelucrarea automatizată a datelor cu caracter personal („Convenția 108”).

               (9)Acordul trebuie să fie în egală măsură autentic în limbile bulgară, cehă, croată, daneză, engleză, estonă, finlandeză, franceză, germană, greacă, italiană, letonă, lituaniană, maghiară, malteză, neerlandeză, polonă, portugheză, română, slovacă, slovenă, spaniolă și suedeză și să includă o clauză lingvistică în acest sens.


               COMISIA EUROPEANĂ
            Bruxelles, 20.12.2017
            COM(2017) 798 final
            Recomandare de
            DECIZIE A CONSILIULUI
            de autorizare a deschiderii negocierilor pentru încheierea unui acord între Uniunea Europeană și Regatul Hașemit al Iordaniei privind schimbul de date cu caracter personal între Agenția Uniunii Europene pentru Cooperare în Materie de Aplicare a Legii (Europol) și autoritățile iordaniene competente pentru combaterea criminalității grave și a terorismului

               EXPUNERE DE MOTIVE

               1.CONTEXTUL PROPUNERII

               Într-o lume globalizată, în care infracțiunile grave și terorismul au un caracter transnațional și polivalent din ce în ce mai pronunțat, autoritățile de aplicare a legii ar trebui să dispună de toate mijloacele necesare pentru a coopera cu partenerii externi în vederea asigurării securității cetățenilor din țările lor. Prin urmare, Europol ar trebui să fie în măsură să facă schimb de date cu caracter personal cu autoritățile de aplicare a legii din țările terțe în măsura în care este necesar în vederea îndeplinirii sarcinilor sale.

               De la intrarea în vigoare la 1 mai 2017 a Regulamentului 2016/794
                  1
                și în temeiul tratatului, Comisia este responsabilă, în numele Uniunii, de negocierea acordurilor internaționale cu țările terțe privind schimbul de date cu caracter personal cu Europol. În măsura în care este necesar pentru îndeplinirea sarcinilor sale, Europol poate stabili și întreține relații de cooperare cu parteneri externi prin acorduri de lucru și administrative care nu pot constitui în sine un temei juridic pentru schimbul de date cu caracter personal.

               Având în vedere strategia politică, astfel cum este conturată în Agenda europeană privind securitatea
                  2
               , în concluziile Consiliului
                  3
                și în Strategia globală
                  4
               , nevoile operaționale ale autorităților de aplicare a legii din întreaga UE și avantajele potențiale ale unei cooperări mai strânse în acest domeniu, Comisia consideră că este necesar să se înceapă în termen scurt negocieri cu opt țări menționate în Al unsprezecelea raport privind progresele înregistrate către o uniune a securității efectivă și reală
                  5
               .

               În evaluarea sa privind țările prioritare, Comisia a ținut seama de necesitățile operaționale ale Europol. Strategia Europol pentru perioada 2016-2020 identifică regiunea mediteraneeană ca prioritară pentru încheierea de parteneriate consolidate
                  6
               . Strategia externă a Europol pentru perioada 2017-2020 subliniază, de asemenea, necesitatea unei cooperări mai strânse între Europol și țările din Orientul Mijlociu și Africa de Nord (MENA) din cauza amenințării teroriste și a provocărilor actuale legate de migrație
                  7
               .

               Nu există acorduri în vigoare între Europol și țările din această regiune.

               Prezenta recomandare se referă în mod specific la negocierile cu Iordania, deși cooperarea cu oricare țară MENA trebuie privită în contextul întregii regiuni. Instabilitatea actuală din regiune, în special situația din Siria și Irak, reprezintă o importantă amenințare la adresa securității pe termen lung a UE, care trebuie abordată de urgență. Acest lucru privește atât combaterea eficace a terorismului și a criminalității organizate aferente
                  8
               , precum și provocările legate de migrație, cum ar fi facilitarea migrației neregulamentare și traficul de ființe umane. Cooperarea cu autoritățile locale de aplicare a legii este esențială pentru abordarea acestor provocări.

               Totodată, pe baza dialogurilor tehnice în scopul definirii acțiunilor comune pentru îmbunătățirea schimbului de informații și a acțiunilor operaționale comune ale autorităților de aplicare a legii în vederea combaterii traficului de arme de foc, UE a convenit deja cu Iordania o listă de acțiuni pentru consolidarea cooperării la nivelul agențiilor de aplicare a legii relevante, acordarea de asistență pentru consolidarea capacităților în cadrul programelor regionale și/sau bilaterale relevante și dezvoltarea acțiunilor operaționale într-un cadru stabilit de comun acord
                  9
               . Iordania și-a manifestat de asemenea interesul să coopereze în domeniul combaterii terorismului cu autoritățile de aplicare a legii din UE, în special în cadrul formărilor oferite de CEPOL și al activităților agenției legate de finanțarea terorismului. Aceste schimburi nu includ totuși transferul de date cu caracter personal.

               Contextul politic

               Iordania este un partener esențial al UE în special datorită rolului său în promovarea stabilității, moderației și toleranței între comunitățile religioase în Orientul Mijlociu. UE și Iordania au un parteneriat solid la nivelul mai multor sectoare și sunt legate printr-un acord de asociere din 2002 (Iordania beneficiind de un „statut avansat” începând cu 2010).

               Iordania se confruntă cu provocări economice, sociale și de securitate dificile. În special, Iordania găzduiește peste 650 000 de refugiați sirieni înregistrați (în jur de 10 % din populația iordaniană înainte de criza din Siria), precum și alte populații de refugiați.

               În decembrie 2016, UE și Iordania au adoptat Prioritățile parteneriatului UE-Iordania și Pactul UE-Iordania 2016-2018. Prin intermediul priorităților parteneriatului, UE și Iordania și-au confirmat ambiția de a-și consolida în continuare angajamentul reciproc, stabilind o agendă strategică în care unul din elementele principale este consolidarea cooperării privind stabilitatea și securitatea regională, inclusiv combaterea terorismului. În special, UE și Iordania și-au luat angajamentul de a intensifica acțiunile concrete de cooperare și schimbul de informații pentru a aborda provocările legate de terorism, extremismul violent și radicalizare în limitele statului de drept.

               Pactul UE-Iordania include angajamente reciproce prin care ambele părți să își îndeplinească angajamentele asumate în cadrul Conferinței de la Londra din februarie 2016 privind sprijinirea Siriei și a regiunii. Aceste angajamente au fost consolidate în cadrul Conferinței de la Bruxelles privind sprijinirea viitorului Siriei și al regiunii, organizate la 5 aprilie 2017, inclusiv în scopul consolidării rezilienței Iordaniei, având în vedere impactul crizei din Siria.

               În cadrul atelierului UE-Iordania din 15 martie 2016 privind combaterea terorismului și consolidarea securității, menționat în Pactul UE-Iordania, UE și Iordania au convenit să avanseze în trei domenii: combaterea extremismului violent; combaterea finanțării terorismului; securitatea aviației și a frontierelor, inclusiv prin implicarea agențiilor specializate ale UE. UE și Iordania au convenit, de asemenea, să își intensifice cooperarea pentru a aborda provocările legate de traficul de ființe umane, luptătorii teroriști străini și traficul de arme de foc.

               UE și Iordania sunt de asemenea partenere ale Forumului mondial pentru combaterea terorismului (GCTF)
                  10
                și ale coaliției internaționale împotriva Daesh. Unul dintre centrele regionale de excelență în domeniul CBRN (chimic, biologic, radioactiv și nuclear), finanțate de UE, se află la Amman.

               Nevoile operaționale

               Pe baza informațiilor prezentate în SOCTA 2017
                  11
                și TE-SAT 2017
                  12
               , a discuțiilor menționate mai sus, precum și, printre altele, a cunoștințelor de specialitate interne ale Europol, cooperarea cu Iordania este necesară în special pentru combaterea următoarelor fenomenele infracționale:

               Terorismul: destabilizarea situației din Siria și Irak, precum și răspândirea Daesh și a altor grupări teroriste reprezintă o amenințare directă la adresa securității Iordaniei și a UE, ambele fiind vizate de către grupările teroriste. Este cunoscut faptul că teroriști europeni și iordanieni au călătorit în Siria, Irak și alte zone de conflict pentru a se antrena și a lupta. O cooperare mai strânsă în materie de aplicare a legii, inclusiv schimbul de date cu caracter personal, va contribui la identificarea și urmărirea penală a persoanelor suspectate de terorism, precum și la prevenirea deplasării în scopuri teroriste (inclusiv a riscului de infiltrare a fluxurilor de migrație sau de transferare în alte zone de conflict) și a finanțării terorismului (inclusiv a legăturilor cu criminalitatea organizată).

               Traficul de arme de foc: UE și Iordania au stabilit mecanisme de cooperare privind armele de foc și au convenit asupra unui program de lucru, inclusiv asupra schimbului de bune practici, formării și consolidării capacităților. Pe măsură ce cooperarea se intensifică, nevoia de a îmbunătăți schimbul de informații și efectuarea de investigații ulterioare devine tot mai presantă. Prin faptul că se învecinează cu Siria, Iordania poate juca un rol important în prevenirea intrării armelor de foc în zonele de conflict armat și în asigurarea faptului că transporturile ilicite sunt interceptate, în special în drumul lor către UE.

               Provocările legate de migrație: există o serie de provocări legate de migrație cauzate de conflictul în curs de desfășurare în Siria. Zonele din jurul taberelor de refugiați și din apropierea frontierei siriene sunt vizate de traficul de arme, de ființe umane și în scopuri sexuale. Există preocupări legate de faptul că un număr semnificativ de copii sirieni sunt supuși riscurilor și, prin urmare, sunt vulnerabili la exploatarea de către grupările de criminalitate organizată, întrucât accesul acestora la infrastructuri de bază, cum ar fi școlile, este foarte redus.

               Traficul de droguri: Orientul Mijlociu și Africa de Nord (MENA) reprezintă o sursă majoră și un punct de tranzit important pentru drogurile ilicite, acestea înregistrând de asemenea un număr semnificativ de consumatori de astfel de droguri. Având o bază constantă de clienți în partea de nord și fiind traversată de la est la vest de ruta heroinei, regiunea influențează și este totodată influențată în mod negativ de abuzul și producția de substanțe ilicite. În 2016, în cadrul programului „Ruta cocainei” (componenta AIRCOP), finanțat de UE, a fost instituit în Iordania un grup operativ de interceptare în aeroporturi (Joint Airport Interdiction Task Force - JAITF).

               2.ELEMENTELE JURIDICE ALE RECOMANDĂRII

               Regulamentul (UE) 2016/794 privind Agenția Uniunii Europene pentru Cooperare în Materie de Aplicare a Legii (Europol) stabilește un cadru legal pentru Europol, în special obiectivele, sarcinile, sfera de competență, garanțiile privind protecția datelor și modalitățile de cooperare cu partenerii săi externi.

               Prezenta recomandare este conformă cu dispozițiile Regulamentului privind Europol.

               Obiectivul prezentei recomandări este de a obține din partea Consiliului autorizarea necesară privind negocierea viitorului acord de către Comisie în numele UE. Temeiul juridic pe baza căruia Consiliul autorizează deschiderea negocierilor este articolul 218 alineatele (3) și (4) din TFUE.

               În conformitate cu articolul 218 din Tratatul privind funcționarea Uniunii Europene, Comisia este desemnată ca negociator din partea Uniunii al acordului dintre Uniunea Europeană și Iordania privind schimbul de date cu caracter personal între Agenția Uniunii Europene pentru Cooperare în Materie de Aplicare a Legii (Europol) și autoritățile iordaniene competente pentru combaterea criminalității grave și a terorismului.

               Recomandare de

               DECIZIE A CONSILIULUI

               de autorizare a deschiderii negocierilor pentru încheierea unui acord între Uniunea Europeană și Regatul Hașemit al Iordaniei privind schimbul de date cu caracter personal între Agenția Uniunii Europene pentru Cooperare în Materie de Aplicare a Legii (Europol) și autoritățile iordaniene competente pentru combaterea criminalității grave și a terorismului

               CONSILIUL UNIUNII EUROPENE,

               având în vedere Tratatul privind funcționarea Uniunii Europene (TFUE), în special articolul 218 alineatele (3) și (4),

               având în vedere recomandarea Comisiei Europene,

               întrucât:

               (1)Regulamentul (UE) 2016/794 al Parlamentului European și al Consiliului
                  13
                a fost adoptat la 11 mai 2016 și se aplică de la 1 mai 2017.

               (2)Regulamentul menționat, în special articolul 25, stabilește normele pentru transferul de date cu caracter personal de la Agenția Uniunii Europene pentru Cooperare în Materie de Aplicare a Legii (Europol) către țări terțe și organizații internaționale. Europol poate transfera date cu caracter personal către o autoritate a unei țări terțe pe baza unui acord internațional încheiat între Uniune și țara terță respectivă în temeiul articolului 218 din TFUE care prevede garanții adecvate în ceea ce privește protecția vieții private și a drepturilor și libertăților fundamentale ale persoanelor.

               (3)Ar trebui deschise negocieri în vederea încheierii unui astfel de acord între Uniunea Europeană și Regatul Hașemit al Iordaniei.

               (4)Acordul ar trebui să respecte drepturile fundamentale și principiile recunoscute în Carta drepturilor fundamentale a Uniunii Europene, în special dreptul la viață privată și de familie, recunoscut la articolul 7 din cartă, dreptul la protecția datelor cu caracter personal, recunoscut la articolul 8 din cartă și dreptul la o cale de atac eficientă și la un proces echitabil, recunoscut la articolul 47 din cartă. Acordul ar trebui să se aplice în conformitate cu aceste drepturi și principii,

               (5)

               ADOPTĂ PREZENTA DECIZIE:

               Articolul 1

               Comisia este autorizată să negocieze, în numele Uniunii, un acord între Uniunea Europeană și Regatul Hașemit al Iordaniei privind schimbul de date cu caracter personal între Agenția Uniunii Europene pentru Cooperare în Materie de Aplicare a Legii (Europol) și autoritățile iordaniene competente pentru combaterea criminalității grave și a terorismului.

               Articolul 2

               Directivele de negociere sunt prevăzute în anexă.

               Articolul 3

               Negocierile se desfășoară în consultare cu [a se completa de către Consiliu numele comitetului special].

               Articolul 4

               Prezenta decizie se adresează Comisiei.

               Adoptată la Bruxelles,

                     Pentru Consiliu,

                  Președintele

                     (1)

                        Regulamentul (UE) 2016/794 din 11 mai 2016, JO L 135, 24.5.2016, p. 53.

                     (2)

                        COM(2015) 185 final.

                     (3)

                        Documentul 10384/17 al Consiliului, 19 iunie 2017.

                     (4)

                        Viziune comună, acțiuni comune: O Europă mai puternică – O strategie globală pentru politica externă și de securitate a Uniunii Europene,
                  http://europa.eu/globalstrategy/en

                     (5)

                        COM(2017) 608 final.

                     (6)

                        Strategia Europol pentru perioada 2016-2020, adoptată de consiliul de administrație al Europol la 1 decembrie 2015,
                  https://www.europol.europa.eu/publications-documents/europol-strategy-2016-2020

                     (7)

                        Strategia externă a Europol pentru perioada 2017-2020, adoptată de consiliul de administrație al Europol la 13 decembrie 2016, EDOC#865852v3.

                     (8)

                        Potrivit Europol, infracțiunile relevante de criminalitate organizată din regiune includ traficul ilicit de arme de foc, traficul de droguri, infracțiunile financiare, inclusiv spălarea banilor și criminalitatea informatică.

                     (9)

                        Mai multe inițiative în acest sens au fost incluse în prioritatea legată de armele de foc din cadrul ciclului de politici ale UE privind criminalitatea gravă și organizată, precum și în Comunicarea intitulată „Punerea în aplicare a Agendei europene privind securitatea: planul de acțiune al UE împotriva traficului și utilizării ilegale de arme de foc și explozivi”, 2.12.2015, COM(2015) 624 final.

                     (10)

                        Iordania este copreședinte al Grupului de lucru privind luptătorii teroriști străini.

                     (11)

                  https://www.europol.europa.eu/socta/2017

                     (12)

                  https://www.europol.europa.eu/sites/default/files/documents/tesat2017.pdf

                     (13)

                        Regulamentul (UE) 2016/794 al Parlamentului European și al Consiliului din 11 mai 2016 privind Agenția Uniunii Europene pentru Cooperare în Materie de Aplicare a Legii (Europol) și de înlocuire și de abrogare a Deciziilor 2009/371/JAI, 2009/934/JAI, 2009/935/JAI, 2009/936/JAI și 2009/968/JAI ale Consiliului (JO L 135, 24.5.2016, p. 53).

    ---documentbreak---

               COMISIA EUROPEANĂ
            Bruxelles,20.12.2017
            COM(2017) 798 final
            ANEXĂ
            la
            Recomandarea de DECIZIE A CONSILIULUI
            de autorizare a deschiderii negocierilor pentru încheierea unui acord între Uniunea Europeană și Regatul Hașemit al Iordaniei privind schimbul de date cu caracter personal între Agenția Uniunii Europene pentru Cooperare în Materie de Aplicare a Legii (Europol) și autoritățile iordaniene competente pentru combaterea criminalității grave și a terorismului

               ANEXĂ

               Directive de negociere pentru încheierea unui acord între Uniunea Europeană și Regatul Hașemit al Iordaniei privind schimbul de date cu caracter personal între Agenția Uniunii Europene pentru Cooperare în Materie de Aplicare a Legii (Europol) și autoritățile iordaniene competente pentru combaterea criminalității grave și a terorismului

               În cursul negocierilor, Comisia ar trebui să urmărească îndeplinirea obiectivelor prezentate în detaliu mai jos.

               (1)Obiectivul acordului trebuie să fie furnizarea unui temei juridic pentru transferul de date cu caracter personal între Europol și autoritățile competente din Iordania, pentru a sprijini și a consolida măsurile luate de autoritățile competente din această țară și din statele membre, precum și cooperarea reciprocă dintre acestea în vederea prevenirii și combaterii formelor grave de criminalitate transnațională și a terorismului, asigurând în același timp garanții adecvate privind protecția vieții private, a datelor cu caracter personal și a drepturilor și libertăților fundamentale ale persoanelor.

               (2)Pentru a garanta limitarea scopului, cooperarea în temeiul acordului trebuie să se refere numai la infracțiuni și infracțiuni conexe care intră în sfera de competență a Europol în conformitate cu articolul 3 din Regulamentul (UE) 2016/794 (denumite în continuare, împreună, „infracțiuni”). În special, cooperarea ar trebui să aibă drept obiectiv combaterea terorismului și prevenirea radicalizării, anihilarea criminalității organizate, în special a traficului ilicit de arme de foc, a introducerii ilegale de migranți și a traficului de droguri, precum și combaterea criminalității informatice.

               (3)Acordul trebuie să definească în mod clar și precis garanțiile și controalele necesare cu privire la protecția datelor cu caracter personal, drepturile și libertățile fundamentale ale persoanelor, indiferent de cetățenie sau de locul de reședință, în cadrul schimbului de date cu caracter personal dintre Europol și autoritățile competente din Iordania.

               În special:

               (a)Scopurile prelucrării datelor cu caracter personal de către părți în temeiul acordului trebuie să fie precizate în mod clar și să nu depășească ceea ce este necesar în fiecare caz în vederea prevenirii și combaterii terorismului și a infracțiunilor menționate în acord.

               (b)Datele cu caracter personal transferate de Europol în conformitate cu acordul trebuie să fie prelucrate în mod corect, în baza unui temei legitim și numai în scopurile pentru care au fost transferate. Acordul trebuie să prevadă posibilitatea ca Europol să indice, la momentul transferării datelor, orice restricție privind accesul sau utilizarea acestora, inclusiv în ceea ce privește transferul, ștergerea sau distrugerea datelor. Datele cu caracter personal trebuie să fie adecvate, relevante și limitate la ceea ce este necesar în scopul respectiv. Aceste date trebuie să fie corecte și actualizate. Datele nu trebuie să fie păstrate mai mult decât este necesar pentru scopurile în care au fost transferate.

               (c)Trebuie să se interzică transferul de către Europol al datelor cu caracter personal care dezvăluie originea rasială sau etnică, opiniile politice, convingerile religioase sau filozofice, apartenența sindicală, precum și al datelor genetice și al datelor privind sănătatea și viața sexuală, cu excepția cazului în care acest lucru este strict necesar și proporțional în anumite cazuri individuale pentru prevenirea sau combaterea infracțiunilor menționate în acord și sub rezerva unor garanții adecvate. Acordul ar trebui, de asemenea, să conțină garanții specifice referitoare la transferul datelor cu caracter personal privind victimele unei infracțiuni, martorii sau alte persoane care pot furniza informații privind infracțiunile, precum și minorii.

               (d)Acordul trebuie să garanteze că persoanele ale căror date cu caracter personal sunt prelucrate beneficiază de drepturi opozabile, prin stabilirea unor norme privind dreptul de acces, rectificare și ștergere, inclusiv a motivelor specifice care ar putea să permită eventuale restricții necesare și proporționale. Acordul trebuie să asigure, de asemenea, faptul că persoanele ale căror date sunt prelucrate în temeiul acordului beneficiază de drepturi opozabile de a exercita căi de atac administrative și judiciare, garantând măsuri reparatorii efective.

               (e)Acordul trebuie să stabilească normele referitoare la stocarea, revizuirea, corectarea și ștergerea datelor cu caracter personal, la păstrarea de evidențe în scopul înregistrării și documentării, precum și la informațiile care urmează să fie puse la dispoziția cetățenilor. Acesta ar trebui, de asemenea, să ofere garanții privind prelucrarea automată a datelor cu caracter personal.

               (f)Acordul trebuie să precizeze criteriile pe baza cărora sunt indicate fiabilitatea sursei și acuratețea datelor.

               (g)Acordul trebuie să includă obligația de a asigura securitatea datelor cu caracter personal prin măsuri tehnice și organizatorice adecvate, inclusiv prin asigurarea faptului că numai persoanele autorizate pot avea acces la datele cu caracter personal. Acordul trebuie să includă, de asemenea, obligația de notificare în cazul unei încălcări a securității datelor cu caracter personal care afectează datele transferate în temeiul acordului.

               (h)Transferurile ulterioare de informații de la autoritățile competente din Iordania către alte autorități din această țară trebuie să fie permise numai în scopurile acordului și să se realizeze sub rezerva condițiilor și a garanțiilor corespunzătoare.

               (i)Condițiile menționate la litera (h) trebuie să se aplice transferurilor ulterioare de informații de la autoritățile competente din Iordania către autoritățile dintr-o țară terță, cu condiția suplimentară ca astfel de transferuri ulterioare să fie permise numai către țările terțe către care Europol are dreptul să transfere date cu caracter personal în temeiul articolului 25 alineatul (1) din Regulamentul (UE) 2016/794.

               (j)Acordul trebuie să asigure faptul că există un sistem de supraveghere de către una sau mai multe autorități publice independente responsabile cu protecția datelor care dispun de competențe efective de investigare și de intervenție astfel încât să fie în măsură să supravegheze autoritățile publice din Iordania care utilizează datele cu caracter personal/informațiile care au făcut obiectul unui schimb, precum și să inițieze acțiuni în justiție. În special, autoritățile independente trebuie să aibă competența de a examina plângerile primite din partea cetățenilor cu privire la utilizarea datelor cu caracter personal care îi privesc. Autoritățile publice care utilizează date cu caracter personal trebuie să fie responsabile pentru respectarea normelor privind protecția datelor cu caracter personal prevăzute în acord.

               (4)Acordul trebuie să prevadă un mecanism eficace de soluționare a litigiilor cu privire la interpretarea și aplicarea sa pentru a garanta faptul că părțile respectă regulile convenite.

               (5)Acordul trebuie să includă o dispoziție privind intrarea în vigoare și valabilitatea, precum și o dispoziție conform căreia acesta poate fi denunțat sau suspendat de oricare dintre părți.

               (6)Acordul poate include o clauză privind aplicarea sa teritorială, dacă este necesar.

               (7)Acordul poate include dispoziții privind monitorizarea și evaluarea sa periodică.

               (8)În contextul acestor negocieri, Comisia trebuie să promoveze aderarea Iordaniei la Convenția Consiliului Europei pentru protejarea persoanelor față de prelucrarea automatizată a datelor cu caracter personal („Convenția 108”).

               (9)Acordul trebuie să fie în egală măsură autentic în limbile bulgară, cehă, croată, daneză, engleză, estonă, finlandeză, franceză, germană, greacă, italiană, letonă, lituaniană, maghiară, malteză, neerlandeză, polonă, portugheză, română, slovacă, slovenă, spaniolă și suedeză și să includă o clauză lingvistică în acest sens.